‘Moenie otters optel en druk nie’Die kennisgewing by die Dalebrook-getypoel tussen St. James-strand en Kalkbaai (Foto: City of Cape Town) Otters lyk dalk oulik, maar hulle is roofdiere en onvoorspelbaar, soos alle wilde diere. Só waarsku die Stad Kaapstad inwoners nadat daar beeldmateriaal op sosialemediaplatforms gedeel is van mense wat die otters by die Dalebrook-getypoel tussen St. James-strand en Kalkbaai opgetel en gedruk het. Dit het daartoe gelei dat die stad kennisgewings by hierdie getypoel oprig om mense teen die otters te waarsku. Die kennisgewings is Maandag by die poel opgerig en daarop word besoekers gewaarsku om te alle tye ŉ afstand van die otters te behou, aangesien noue kontak met dié mariene diere ernstige gevolge inhou, vir mens én dier. Die stad waarsku dat besoekers nie te naby aan die otters kom nie (Foto: City of Cape Town) Eddie Andrews, die stad se onderburgemeester en burgemeesterskomiteelid vir ruimtelike beplanning en ontwikkeling, het sy misnoeë uitgespreek oor die inskrywings wat verlede Sondag op verskeie sosialemediaplatforms gemaak is. “Ek wil alle besoekers aan ons kuslyn en kusgeriewe herinner dat die vestiging van wild onwettig is, en dat dit altyd lei tot ŉ tragiese uitkoms waar mens én dier seerkry, of die dier dikwels doodgemaak word. Dit is ŉ situasie wat ons ten alle koste wil vermy,” sê Andrews. “Almal word daaraan herinner dat die stad se kusverordening vereis dat lede van die publiek te alle tye ŉ veilige en respekvolle afstand van see- en kuswildelewe moet handhaaf, en om hul troeteldiere te verwyder uit gebiede waar hulle enige wild kan teëkom. Die kusverordening maak voorsiening daarvoor dat die Stad optree teen diegene wat opsetlik of nalatig met enige mariene- en kuswildediere inmeng.” Die stad waarsku indien ŉ otter of ander kuswildediere soos robbe ŉ mens byt, kan so iemand ernstige sepsis opdoen. Mense word daaraan herinner om by die volgende reëls te hou: Die Stad Kaapstad se noodnommer vir sulke gevalle is 021 480 7700.